b'\n_START_ARTICLE_\nIon Ghelu Destelnica\n_START_SECTION_\nBiografie\n_START_PARAGRAPH_\nN\xc4\x83scut din p\xc4\x83rin\xc8\x9bi agricultori (tat\xc4\x83l s\xc4\x83u, Johan Ghel, fiind etnic neam\xc8\x9b), Ion Ghelu Destelnica a absolvit \xc3\xaen 1949  Institutul de Art\xc4\x83 din Ia\xc8\x99i, facultatea de teatru, clasa de actori; iar \xc3\xaen 1950 a absolvit  Institutul de Art\xc4\x83 Cinematografic\xc4\x83  din Bucure\xc8\x99ti - sec\xc8\x9bia  scenaristic\xc4\x83._NEWLINE_\xc3\x8entre 1951-1956 a fost actor la Teatrul de Stat Bac\xc4\x83u \xc8\x99i Metodist Principal \xc3\xaen cadrul Sec\xc8\x9biei de \xc3\x8env\xc4\x83\xc8\x9b\xc4\x83m\xc3\xa2nt \xc8\x99i Cultur\xc4\x83 a Regiunii Bac\xc4\x83u. \xc3\x8entre anii 1961 - 1982 a fost \xc3\xaencadrat ca profesor de teatru la \xc8\x98coala Popular\xc4\x83 de Art\xc4\x83 Bac\xc4\x83u. \xc3\x8en 1971 este atestat ca \xc8\x99i \xe2\x80\x9cregizor artistic\xe2\x80\x9d. _NEWLINE_La 60 de ani, dup\xc4\x83 pensionarea la cerere a continuat predarea cursurilor de \xe2\x80\x9cArt\xc4\x83 a actorului\xe2\x80\x9d \xc8\x99i Regie teatru p\xc3\xa2n\xc4\x83 \xc3\xaen 1993, at\xc3\xa2t la Bac\xc4\x83u c\xc3\xa2t \xc8\x99i \xc3\xaen Municipiul One\xc8\x99ti, \xc3\xaenfiin\xc8\x9b\xc3\xa2nd \xc3\xaen acest municipiu o \xe2\x80\x9cSec\xc8\x9bie de Teatru\xe2\x80\x9d a \xc8\x98colii Populare de Art\xc4\x83 Bac\xc4\x83u._NEWLINE_A depus \xc3\xaen paralel o activitate literar\xc4\x83 intens\xc4\x83, a publicat poezii, proza sau piese de teatru. Multe dintre acestea au fost puse \xc3\xaen scen\xc4\x83 de teatre profesioniste \xc8\x99i de amatori din \xc8\x9bar\xc4\x83 sau str\xc4\x83in\xc4\x83tate: Comoara, Dragostea Nevestelor, Fata tatii cea Frumoas\xc4\x83, Cearta \xc3\xaen familie, Dep\xc4\x83rtarea, sau o pies\xc4\x83 \xc3\xaen versuri despre P\xc4\x83cala: Fata, Lacrima \xc8\x99i R\xc3\xa2sul. La \xc3\xaemplinirea v\xc3\xa2rstei de 75 ani autorul este relansat \xc3\xaen aten\xc8\x9bia publicului spectator cu una dintre comediile \xc3\xaen versuri \xe2\x80\x9cC\xc3\xa2nd ai o soacr\xc4\x83 avar\xc4\x83 st\xc4\x83 ca dracu pe comoar\xc4\x83\xe2\x80\x9d- prima din ciclul P\xc4\x83c\xc4\x83liada.\n_START_SECTION_\nDistinc\xc8\x9bii\n_START_PARAGRAPH_\n\xc3\x8en luna mai 1997 i s-a acordat titlul de  cet\xc4\x83\xc8\x9bean de onoare al Municipiului Bac\xc4\x83u, iar \xc3\xaen 2008 i s-a acordat (postmortem) titlul de cet\xc4\x83\xc8\x9bean de onoare al Comunei  Stelnica .'